SKRIFTLIG FORESPØRGSEL P-3144/01

af Carlos Coelho (PPE-DE) til Kommissionen

(12. november 2001)

Om: Forsinket gennemførelse af direktiver i national lovgivning

Jeg henviser til, at jeg i juni sidste år stillede en forespørgsel til Kommissionen om dette emne, samt til at medlemsstaternes resultater med hensyn til gennemførelse af direktiver om det indre marked i national lovgivning ifølge de senest offentliggjorte oplysninger fortsat er skuffende. Situationen har med andre ord kun ændret sig ganske lidt eller slet ikke. Det er beklageligt, at harmoniseringen af de femten medlemsstaters økonomier sker så langsomt, da dette vil kunne skade Europas konkurrenceevne i den globale økonomiske afmatning.

Det er foruroligende, at mit land Portugal udpeges som en af de medlemsstater, der er dårligst til at opfylde sine forpligtelser på dette område, idet det anslås, at over 12 % af lovgivningen om det indre marked ikke bringes i anvendelse.

Kan Kommissionen udarbejde en sammenlignende oversigt over situationen i de enkelte medlemsstater med angivelse af det antal direktiver, som de respektive medlemslande endnu ikke har gennemført i national lovgivning?

Kan den endvidere udarbejde en oversigt over de direktiver, som endnu ikke er gennemført i portugisisk lovgivning?

Svar afgivet på Kommissionens vegne af Frederik Bolkestein

(7. december 2001)

Kommissionen offentliggør i den halvårlige resultattavle for det indre marked oplysninger om, hvor langt medlemsstaterne er nået med at gennemføre direktiverne om det indre marked. Resultattavlen fra november 2001 sendes direkte til det ærede medlem og til Parlamentets Generalsekretariat og er i øvrigt tilgængelig på: http://europa.eu.int/comm/internal_market/en/update/score/index.htm. Nærmere oplysninger om gennemførelsen af fællesskabsdirektiverne findes i Kommissionens årsberetning om kontrollen med gennemførelsen af EU-retten(1).

Portugal havde pr. 15. oktober 2001 et efterslæb på 2,5 % i gennemførelsen af direktiverne om det indre marked. Med det resultat, som er lidt højere end EU-gennemsnittet på 2 %, indtager Portugal en tiendeplads blandt medlemsstaterne. Portugal har ganske vist forbedret sine resultater markant inden for de seneste tolv måneder, men skal stadig gøre en del, før det har nået Det Europæiske Råds mål, nemlig at mindst 98,5 % af alle direktiverne om det indre marked skal være gennemført i national ret inden Det Europæiske Råd i Barcelona (den 15. og 16. marts 2002). For øjeblikket er det kun Danmark, Finland, Nederlandene, Spanien og Sverige, der har nået dette mål.

10 % af direktiverne om det indre marked er endnu ikke gennemført i alle medlemsstater. Kommissionen er enig med det ærede medlem i, at denne såkaldte fragmentationsfaktor skaber unødig retsusikkerhed og dermed begrænser det indre markeds effekt på markedsvilkårene og borgernes rettigheder. Ansvaret må bæres af alle medlemsstater, som må gøre en fælles indsats for at efterkomme de retlige forpligtelser, de påtog sig, da de vedtog disse direktiver, der endnu ikke er gennemført i national ret. Kommissionen har indledt traktatbrudssager ved enhver manglende gennemførelse.

En liste over de direktiver om det indre marked, for hvilke Portugal endnu ikke har meddelt Kommissionen nationale gennemførelsesbestemmelser, sendes ligeledes direkte til det ærede medlem og Parlamentets Generalsekretariat. Listen tager hensyn til de seneste oplysninger pr. 20. november 2001.

(1) Attende beretning om kontrollen med gennemførelsen af EU-retten (2000): KOM(2001) 309 endelig udg., bind I.